Der er behov for nye forretningsmodeller, hvis de små bornholmske fiskere skal overleve i fremtiden. Det kan nemlig være svært at få økonomien til at hænge sammen hele året rundt.

Derfor tog seks bornholmske fiskere i sidste uge på studietur til London for at hente inspiration fra de engelske fiskehandlere.

Her var der især fokus på, at sikre den direkte handel mellem fiskeren og kunderne, så pengene ikke ender i lommen på de større opkøbere.

Læs også : Lystfiskere skal fange pighvar til avl - målet er en større dansk bestand

Bo Mahlert Johansen er en af de fiskere, der var med på inspirationsturen til London.

- Det kunne være sjovt at se, hvordan de sælger deres fisk. Det mest interessante var at se det store auktionsmarked, hvor man kan hente og købe fisk, hvor der er alt i forskellige fisk. Det var en stor oplevelse, siger han.

I England har fiskehandlerene blandt andet succes med at sælge fiskekasser gennem en abonnementsmodel, som man kender det fra blandt andet måltidskasser. Og det er noget, som biolog Thorkild Boisen bifalder. Han var leder af inspirationsturen.

Kunderne skal kende deres fisker

Gennem de seneste ti år har en del af de bornholmske fiskere solgt friske fisk fra deres både i havnene. Men som fisker skal man i fremtiden indrette sig endnu mere efter kundernes behov, mener Thorkild Boisen:

- Udfordringen er, at det kan være svært for kunderne at finde tid til at komme til havnen, når fiskeren er der, og så er der stor variation i, hvor mange kunder der er, siger Thorkild Boisen og fortsætter:

- Så vi vil gerne udvide ordningen til et abonnementssystem. Det betyder, at kunder og fiskere indgår en aftale på forhånd, så fisken faktisk er solgt, før den er fanget. Så ved fiskerne jo, at der er en afsætning, og så giver det mening at tage ud at fange den.

Han forklarer videre, at det betyder, at man både sparer penge på mellemled til at pakke og sælge fisken. Samtidigt oplever kunderne en større relation til fiskerne.

Den bornholmske fisker Bo Mahlert Johansen tror dog, at abonnementsservicen bliver for omfattende for ham som selvstændig fisker. Men han er dog også rykket tættere på kunderne. For halvandet år siden begyndte han nemlig at sælge friske fisk fra en bil.

- Så kan jeg komme ud til de små byer på Bornholm. Det har udviklet sig rigtig godt. Folk bliver glade, og mange følger med inde på min facebook-side, siger Bo Mahlert Johansen.